**OBRAZLOŽENJE PRIJEDLOGA PRORAČUNA GRADA ZLATARA ZA 2022. GODINU I PROJEKCIJA ZA 2023. I 2024. GODINU**

Gradonačelnica Grada Zlatara donijela je 03. studenoga 2021. godine Nacrt Plana Proračuna Grada Zlatara za 2022. godinu i projekcije za 2023. i 2024. godinu koji je upućen na javnu raspravu putem objave na internet stranici Grada Zlatara do 02. prosinca 2021. godine.

Prijedlog proračuna Grada Zlatara za 2022. godinu utvrđen je u iznosu od 55.166.353,18 kuna. Projekcija proračuna za 2023. godinu utvrđena je u iznosu od 54.981.638,27 kuna, a za 2024. u iznosu od 40.081.168,82 kuna.

Najznačajniji prihod proračuna je prihod od poreza i prireza na dohodak koji je planiran u iznosu od 12.200.000,00 kuna, te pomoći iz Državnog proračuna – kompenzacijske mjere poreza na dohodak u iznosu 4.563.210,00 kuna. Također, značajnu vrijednost ima i komunalna naknada koja je, uslijed postupka izmjere objekata, planirana u iznosu od 2.508.300,00 kuna.

Najznačajniji projekti planirani u prijedlogu Proračuna za 2022. godinu jesu:

* Uređenje tržnice – 7.875.000,00
* Izgradnja šumske ceste Jakopići - Črne Mlake – 4.492.500,00
* Nastavak uređenja Sokolane – 3.681.700,00

To su ujedno i projekti koji su prijavljeni ili su u pripremi za prijavu na natječaje za financiranje sredstvima Europske unije odnosno ministarstva.

Ostali značajni projekti su planirani u prijedlogu Proračuna jesu:

* Energetska obnova upravne zgrade
* Asfaltiranje nerazvrstanih cesta na području grada
* Uređenje nogostupa na području grada
* Uređenje groblja
* Izgradnja i sanacija mostova
* Uređenje parkirališta
* Izrada projektne dokumentacije za dogradnju Dječjeg vrtića Zlatarsko zlato
* Adaptacija kuće u ulici Braće Radić
* Modernizacija ulice M. Gupca
* Završetak izgradnje reciklažnog dvorišta

|  |  |  |  |
| --- | --- | --- | --- |
| **POMOĆI** | **2022.** | **2023.** | **2024.** |
| Državni proračun temeljem prijenosa sredstava iz EU | 20.083.620,00 | 22.617.500,00 | 10.000,00 |
| Državni proračun | 11.935.756,00 | 11.016.179,40 | 8.363.210,00 |
| Županijski proračun | 296.000,00 | 296.000,00 | 296.000,00 |
| Izvanproračunski korisnici državnog proračuna | 1.600.000,00 | 1.600.000,00 | 1.600.000,00 |

Tablica 1. Pomoći

Osim subvencije kamata na poduzetničke kredite koje Grad sufinancira, u Prijedlogu proračuna za 2022. kao i projekcijama planirana je subvencija poduzetnicima, poljoprivrednicima i OPG – ovcima.

Velika pažnja posvećuje se mladima pa je tako u proračunu planiran je nastavak stipendiranja učenika i studenata, sufinanciranje prijevoza za osnovne i srednje škole, sufinanciranja školske kuhinje, sufinanciranje škole plivanja, sufinanciranje nabave radnih bilježnica za osnovne škole, sufinanciranje pomoćnika u nastavi, sufinanciranje produženog boravka te naknade novorođenima.

U cilju ažuriranja baze podataka za komunalnu naknadu u 2022. godini planira se završetak projekta izmjere objekata na području grada i u tu svrhu planira se utrošiti 500.000,00 kuna uz sufinanciranje Hrvatskih voda u iznosu od 200.000,00 kuna.

U proračunu za 2022. godinu planira se manjak prihoda u iznosu od 1.000.000,00 kuna. Manjak se planira zbog troškova nastalih po projektima Rekonstrukcija i dogradnja dječjeg vrtića te Izgradnja reciklažnog dvorišta sufinanciranih sredstvima Europske unije. Grad mora platiti situacije dobavljačima da bi iste mogao zatražiti povrat sredstava. Nakon izvršenih kontrola povrat sredstava planiran je u 2022. godini.

**Napomena**: Prema Uputi Ministarstva financija, prijedlog Proračuna za 2021. godinu i projekcije za 2022. i 2023. godinu čine jedan dokument.

Također, kao radni materijal predložen je Proračun i Projekcije ispisane po pozicijama dok će se za potrebe objave, sukladno zakonu, ispisati prema računskom planu.